CELEX: 52015PC0463
Language: sk
Date: 2015-09-16
Title: Návrh NARIADENIE RADY, ktorým sa mení nariadenie (EÚ) 2015/323 z 2. marca 2015 o rozpočtových pravidlách, ktoré sa vzťahujú na 11. Európsky rozvojový fond

EURÓPSKA KOMISIA
            V Bruseli16. 9. 2015
            COM(2015) 463 final
            2015/0213(NLE)
            Návrh
            NARIADENIE RADY,
            ktorým sa mení nariadenie (EÚ) 2015/323 z 2. marca 2015 o rozpočtových pravidlách, ktoré sa vzťahujú na 11. Európsky rozvojový fond
            
               
         
         
            
               DÔVODOVÁ SPRÁVA
            
            
               1.
                     KONTEXT NÁVRHU
            
            
               Vnútorná dohoda, ktorou sa zriaďuje 11. Európsky rozvojový fond (11. ERF), nadobudla platnosť 1. marca 2015 po jej ratifikácii všetkými členskými štátmi.
            
            
               Pretože 11. ERF nie je zahrnutý do rozpočtu EÚ a jeho finančné krytie je stanovené vo vnútornej dohode, finančné prostriedky budú používané v súlade s nariadením o rozpočtových pravidlách pre 11. ERF, ktoré je v maximálnej miere zosúladené s nariadením o rozpočtových pravidlách a s jeho pravidlami uplatňovania.
            
            
               Nariadenie o rozpočtových pravidlách pre 11. ERF bolo prijaté 2. marca 2015 a nadobudlo účinnosť 6. marca 2015.
            
            
               Navrhuje sa objasniť jeho súčasné úpravy. Odráža najnovšie skúsenosti s účtami ERF.
            
            
               Motivácia pre zmenu, ktorú Komisia navrhuje, je uvedená nižšie.
            
            
               2.
                     OBSAH NÁVRHU
            
            
               Je potrebné zabezpečiť, aby účty ERF (článok 22 ods. 3 nariadenia Rady (EÚ) č. 2015/323) boli vedené bez akéhokoľvek poplatku a negatívnych úrokov:
            
            
               Podľa článku 22 ods. 3 nariadenia Rady (EÚ) 2015/323 príspevky pripíše každý členský štát na osobitný účet s názvom „Európska komisia – Európsky rozvojový fond“, otvorený v centrálnej banke príslušného členského štátu alebo v ňou určenej finančnej inštitúcii.
            
            
               Malo by sa objasniť, že tieto osobitné účty, ktoré členské štáty otvorili v mene Komisie na účely vkladania príspevkov pre ERF až pokiaľ sa nepoužijú na platby, musia byť vedené nielen bez poplatkov, ale aj bez úrokov (kladných či záporných). Účelom tohto ustanovenia je predísť stratám pre rozpočet ERF. Akékoľvek poplatky uplatňované na tieto účty by predstavovali zníženie prostriedkov pre rozpočet ERF. V tejto súvislosti by sa takisto malo zabrániť záporným úrokom, pretože majú ten istý negatívny účinok ako poplatky. Komisia preto navrhuje, aby príslušný členský štát v rozpočte ERF kompenzoval prípadné poplatky či záporné úroky uplatňované na účet pre zdroje ERF, ktorý tento štát zriadil v mene Komisie podľa článku 22 ods. 3 nariadenia Rady (EÚ) č. 2015/323.
            
            
               Touto zmenou sa ďalej zabezpečí, aby rozpočet ERF nebol negatívne ovplyvnený rozhodnutím Európskej centrálnej banky 2014/337/EÚ (ECB/2014/23) z 5. júna 2014
                  1
                stanovujúcim zápornú úrokovú sadzbu, z ktorej vyplýva platobný záväzok držiteľa vkladu voči príslušnej národnej centrálnej banke (NCB) vrátane práva tejto národnej centrálnej banky účtovať zodpovedajúcu sumu na ťarchu príslušného štátneho vkladového účtu, ani podobnými rozhodnutiami iných centrálnych bánk EÚ, v ktorých musia byť finančné prostriedky ERF vedené v súlade s článkom 22 nariadenia Rady (EÚ) 2015/323. V tejto súvislosti je potrebné pripomenúť, že Komisia od členských štátov dosiaľ nevyžadovala pripisovanie úrokov na účty ERF v prípade pozitívnych úrokových sadzieb vkladov stanovených ECB.
            
            
               2015/0213 (NLE)
            
            
               Návrh
            
            
               NARIADENIE RADY,
            
            
               ktorým sa mení nariadenie (EÚ) 2015/323 z 2. marca 2015 o rozpočtových pravidlách, ktoré sa vzťahujú na 11. Európsky rozvojový fond
            
            
               RADA EURÓPSKEJ ÚNIE,
            
            
               so zreteľom na Zmluvu o Európskej únii a Zmluvu o fungovaní Európskej únie,
            
            
               so zreteľom na vnútornú dohodu medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie 
                  2
                (ďalej len „vnútorná dohoda“), a najmä na jej článok 10 ods. 2,
            
         
         
            
               so zreteľom na návrh Európskej komisie,
            
            
               so zreteľom na stanovisko Európskeho dvora audítorov
                  3
               ,
            
            
               so zreteľom na stanovisko Európskej investičnej banky k ustanoveniam, ktoré sa jej týkajú
                  4
               ,
            
            
               keďže:
            
            
               (1)Európska centrálna banka 5. júna 2014 prijala rozhodnutie
                  5
                stanovujúce zápornú úrokovú sadzbu, z ktorej vyplýva platobný záväzok držiteľa vkladu voči príslušnej národnej centrálnej banke (NCB) vrátane práva tejto národnej centrálnej banky účtovať zodpovedajúcu sumu na ťarchu príslušného štátneho vkladového účtu. Podobné rozhodnutia prijali iné centrálne banky EÚ, v ktorých musia byť finančné prostriedky ERF vedené v súlade s článkom 22 nariadenia o rozpočtových pravidlách uplatniteľného na 11. ERF.
            
            
               (2)Podľa článku 22 ods. 3 nariadenia Rady (EÚ) 2015/323
                  6
                z 2. marca 2015 o rozpočtových pravidlách, ktoré sa vzťahujú na 11. Európsky rozvojový fond (11. ERF) príspevky do ERF pripíše každý členský štát na osobitný účet s názvom „Európska komisia – Európsky rozvojový fond“, otvorený v centrálnej banke príslušného členského štátu alebo v ňou určenej finančnej inštitúcii.
            
            
               (3)Malo by sa objasniť, že tieto osobitné účty, ktoré členské štáty otvorili v mene Komisie na účely vkladania príspevkov pre ERF až pokiaľ sa nepoužijú na platby, by mali byť vedené bez akýchkoľvek poplatkov a úrokov. Účelom tohto ustanovenia je predísť stratám pre rozpočet ERF. Akékoľvek poplatky uplatňované na tieto účty by predstavovali zníženie prostriedkov pre rozpočet ERF. V tejto súvislosti by sa takisto malo zabrániť záporným úrokom, pretože majú ten istý negatívny účinok ako poplatky. Príslušný členský štát by mal preto v rozpočte ERF kompenzovať prípadné poplatky či záporné úroky uplatňované na účet pre zdroje ERF, ktorý tento štát zriadil v mene Komisie podľa článku 22 ods. 3 nariadenia Rady (EÚ) č. 2015/323.
            
            
               (4)Nariadenie (EÚ) 2015/323 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Článok 22 nariadenia (EÚ) č. 2015/323 sa nahrádza takto:
            
            
               „Článok 22
            
            
               Platba splátok
            
            
               1. Výzvy na úhradu príspevkov sa najskôr použijú na splatenie súm stanovených pre predchádzajúce Európske rozvojové fondy, a to jedna po druhej.
            
            
               2. Príspevky členských štátov sa uvádzajú v eurách a uhrádzajú sa v eurách.
            
            
               3. Príspevok uvedený v článku 21 ods. 7 písm. a) pripíše každý členský štát na osobitný účet s názvom „Európska komisia – Európsky rozvojový fond“, otvorený v centrálnej banke príslušného členského štátu alebo v ňou určenej finančnej inštitúcii. Suma takýchto príspevkov zostane na týchto osobitných účtoch dovtedy, kým nebude potrebné vykonať platby. Komisia sa bude snažiť vykonávať všetky výbery z osobitných účtov takým spôsobom, aby sa zachovalo rozdelenie aktív na týchto účtoch zodpovedajúce kľúču pre príspevky podľa článku 1 ods. 2 písm. a) vnútornej dohody.
            
            
               Príspevok uvedený v článku 21 ods. 7 písm. b) tohto nariadenia pripíše každý členský štát v súlade s článkom 53 ods. 1.
            
            
               4. Účet uvedený v odseku 3 je vedený bez akýchkoľvek poplatkov a úrokov.
            
            
               5. Akékoľvek poplatky alebo negatívne úroky uplatňované na tento účet kompenzuje každý členský štát Komisii v prvý pracovný deň druhého mesiaca po uplatnení týchto poplatkov alebo záporných úrokov.“
            
            
               Článok 2
            
         
         
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  2014/337/EÚ: Rozhodnutie Európskej centrálnej banky z 5. júna 2014 o úročení vkladov, zostatkov a prebytočných rezerv (ECB/2014/23), Ú. v. EÚ L 168, 7.6.2014, s. 115.
               
               
                  
                     (2)
                  Ú. v. EÚ L 210, 6.8.2013, s. 1.
               
               
                  
                     (3)
                  Ú. v. EÚ C […], […], s. […].
               
               
                  
                     (4)
                  Ú. v. EÚ C […], […], s. […].
               
               
                  
                     (5)
                  2014/337/EÚ: Rozhodnutie Európskej centrálnej banky z 5. júna 2014 o úročení vkladov, zostatkov a prebytočných rezerv (ECB/2014/23), Ú. v. EÚ L 168, 7.6.2014, s. 115.
               
               
                  
                     (6)
                  Ú. v. EÚ L 58, 8.11.2013, s. 17.